Küll aga saab mobiilikasutajaid rünnata mitmesuguste sotsiaalsete võtetega, mis ei eeldagi sügavaid tehnilisi teadmisi. Nii võib ründaja jälgida Mobiil-ID kasutaja tegevust avalikus kohas, näiteks internetikohvikus. Valinud momendi, mil kasutaja  valmistub sisenema mõnesse Mobiil-ID toega keskkonda, sisestab ründaja hoopis ise rünnatava andmed (mobiiltelefoni numbri või isikukoodi) keskkonda, mida tahab kuritarvitada, ja vajutab nuppu "Saada" veidi enne rünnatavat. Too näeb seepeale oma mobiiltelefoni ekraanil autentimissoovi, ning arvates, et seda küsib rakendus, millesse ta ise tahtis siseneda, sisestabki PIN-koodi, jättes sealjuures tähele panemata, et rakenduses kuvatav ja mobiiliekraanil näidatav kontrollkood ei lange kokku. Seepeale avaneb  hoopis ründajal ligipääs võõrastele andmetele ning tal võib olenevalt kasutaja kogemusest olla mitu minutit aega tegutsemiseks.